projecte-aina/catalan_government_crawling huggingface dataset:
La directora de l'Agència Catalana de Cooperació al Desenvolupament, Carme Gual, es desplaça al Marroc per l'obertura oficial de dues actuacions de cooperació al desenvolupament: suport a l'economia social i solidària per al desenvolupament econòmic de les dones, i el teatre com a eina de prevenció de la discriminació.
La primera de les accions és el llançament del programa de suport a l'economia social i solidària en col·laboració amb el Consell Regional de Tànger-Tetuan-Al Hoceima (CRTTA).
L'objectiu és promoure aquest sector com a motor de desenvolupament econòmic de les dones i dels joves de la regió.
El programa inclou accions de formació, finançament per a iniciatives innovadores en el sector i enfortiment de capacitats dels actors regionals.
L'obertura institucional coincideix amb les jornades de treball organitzades per l'Agència Catalana de Joventut a Tànger sota el títol de "La valorització de les dones joves de la Mediterrània, un sector clau per estimular l'economia social i solidària".
Aquestes jornades compten amb la participació de socis de l'ACCD com la governació de Sussa i el propi CRTTA, a més de representants d'altres països.
Durant la missió al Marroc Carme Gual presentarà el projecte "Els joves de la regió de l'Oriental, actors clau al servei de la interculturalitat, la prevenció i la lluita contra les discriminacions".
Aquest projecte es porta a terme amb el Consell Provincial de Driouech i l'associació Asticude i pretén sensibilitzar i apoderar els joves com a actors actius de lluita contra les discriminacions, el racisme i la xenofòbia a través del teatre.
Es tracta d'una intervenció innovadora en l'àmbit de la migració, que té l'objectiu de visibilitzar les noves realitats socials al Marroc mitjançant l'art per promoure una societat diversa i cohesionada, on les diferències siguin integrades com a font de riquesa.
Aquest projecte es porta a terme a centres d'educació secundària i integra també diverses accions internacionals, com un intercanvi a la ciutat d'Amiens, França, amb altres grups de joves que treballen a través de la cultura.
D'altra banda, el viatge servirà per realitzar reunions de seguiment amb diverses organitzacions que col·laboren amb l'ACCD.
Es farà una reunió amb Oxfam i els seus socis al país per tal de conèixer les accions de lluita contra la violència vers les dones, incloses al programa pluriennal 2017-2018 finançat per l'ACCD.
També es visitarà el projecte finançat a l'Assemblea de Cooperació Per la Pau (ACPP) a Nador i que té com a objectiu formar professionalment a persones migrades residents al Marroc per tal de garantir els seus drets econòmics.
La missió també inclou una visita al programa PRODEMA del Casal dels Infants, que treballa a cinc escoles de primària per prevenir l'abandonament escolar de les nenes i joves a través de la participació de les mares en els espais educatius.
Finalment, es mantindran reunions amb d'altres entitats sòcies com CERAI, que porta a terme un projecte de suport a iniciatives d'economia social i solidària a la zona de Rif.
Oxfam al Marroc, en col·laboració amb la Federació de la Lliga dels Drets de la Dona, teatre Aquarium i l'associació Mhashas organitza un espectacle de carrer per crear consciència sobre l'assetjament sexual i la lluita contra les violències envers les dones.
L'activitat va tenir lloc el passat 10 de novembre a Rabat en el marc del programa "Baraka!
Per una cultura de la igualtat i el dret a una vida lliure de violència" finançat per l'Agència Catalana de Cooperació al Desenvolupament.
El programa té com a objectiu contribuir a una cultura d'igualtat entre homes i dones, rebutjant totes les formes de violència - física, sexual, psicològica, econòmica i també aquelles relacionades amb les restriccions de les llibertats - contra les dones i noies al Marroc.
A través d'aquest programa es fomenta el dret a una vida sense violència i es promou un canvi social de les percepcions i pràctiques relacionades amb la violència de gènere en els sectors privat, públic i professional.
Per a aconseguir-ho s'involucren organitzacions de la societat civil marroquina que treballen a favor del respecte dels drets humans, especialment els de les dones i les nenes, i es fa incidència sobre les institucions públiques en matèria d'igualtat de gènere i violències contra dones i nenes.
El programa utilitza la sensibilització, la incidència i la mobilització social com a mitjà per aconseguir aquest canvi social, incloent el lideratge transformador i les masculinitats positives per capacitar les persones com a agents de canvi.
El programa s'alinea i s'integra amb les activitats de Baraka, la campanya global d'Oxfam Internacional per a la joventut urbana i el qual utilitza l'expressió artística per transformar les normes socials nocives que alimenten la violència contra les dones i nenes.
L'espectable de carrer va consistir en una representació de circ, una obra de teatre al carrer en relació a l'assetjament sexual i un espectacle de música tradicional liderada per joves.
El director general de Cooperació al Desenvolupament forma part del jurat d'aquest guardó internacional impulsat per l'Ajuntament de Mollerussa i el CIS Ángel Olaran.
L'economista colombià Henry Acosta, en una imatge d'arxiu.
L'economista colombià Henry Acosta serà distingit aquesta nit pels Reconeixements Ànima Ciutat de Mollerussa per la seva tasca com a mediador per la pau a Colòmbia.
Es tracta d'un premi internacional de caràcter honorífic que l'Ajuntament de Mollerussa i el Centre d'Iniciatives Solidàries Ángel Olaran entreguen anualment des de fa quatre edicions i que reconeix una persona, una institució o un col·lectiu per la seva aportació en l'àmbit solidari o de la recerca de la pau a escala internacional.
El director general de Cooperació al Desenvolupament, Manel Vila, ha format part del jurat que ha decidit guardonar Acosta, del qual també en són membres l'alcalde de Mollerussa, Marc Solsona; el president del CIS Ángel Olaran, Josep Maria Pujol; el rector de la Universitat de Lleida, Jaume Puy; i el fundador de l'Institut de Recerca Biomèdica de Barcelona, Joan Josep Guinovart.
El jurat guardona Henry Acosta amb el Reconeixement Ànima Abba Melaku pel seu rol com a pont clau en les negociacions de pau entre el govern de Colòmbia i la guerrilla de les FARC, que van culminar en els acords de pau signats l'any 2016.
Acosta, que va ser funcionari de l'Organització de les Nacions Unides per a l'Agricultura i l'Alimentació (FAO), va treballar durant més d'una dècada com a facilitador en el procés de pau al país sud-americà, una llarga i tortuosa tasca que va mantenir en secret fins a plasmar-la en el seu llibre 'El hombre clave'.
En aquest sentit, Manel Vila reivindica la importància de la feina de Henry Acosta en guanyar-se la confiança de les FARC i el govern de Juan Manuel Santos i en aconseguir que accedissin a negociar. "
Quan hi ha un conflicte la millor solució és seure en una taula i parlar ", destaca Vila.
El director general de Cooperació posa èmfasi en què premis com els Reconeixements Ànima reafirmen " Catalunya com a país solidari i compromès " i confirma que hi ha iniciatives com aquestes arreu del territori català, com la que, en aquest cas, s'impulsa des de Lleida.
Vila assegura que des de la Direcció General de Cooperació al Desenvolupament de la Generalitat treballen per fer que hi hagi iniciatives com la l'Ajuntament de Mollerussa, amb la voluntat de " premiar persones que aposten per la pau i el diàleg ".
El premi s'entregarà aquesta nit en el marc de la XII Vetllada Solidària Ángel Olaran, que se celebrarà al Restaurant Resquitx de Mollerussa.
Enguany se celebra la quarta edició dels Reconeixements Ànima, que anteriorment ha reconegut la feina dels Cascos Blancs de Síria, l'activista per la pau a Palestina Meir Margalit i també la periodista i activista Helena Maleno per la seva feina en la denúncia de la vulneració de drets humans a la frontera sud espanyola.
Vila destaca la importància de la feina de Henry Acosta en aconseguir que el govern colombià i les FARC s'asseguessin a negociar
En vermell, el Departament de Nariño, al sud-oest de Colòmbia.
La violència ha impactat de ple un dels territoris on actua la cooperació catalana al desenvolupament.
La Taula Catalana per la Pau i els Drets Humans a Colòmbia, que agrupa a una trentena d'entitats catalanes i organitzacions com l'Agència Catalana de Cooperació al Desenvolupament, condemna i denuncia la massacre.
El 28 de juliol un grup armat va assassinar dues persones i en va ferir tres més de gravetat al resguardo indígena awà Ñambí Piedra Verde, al municipi de Barbacoas, Nariño.
La violència ha provocat el desplaçament intern d'altres famílies de la comunitat, i ha tornat a posar de manifest la crisi de violència i vulneració dels drets humans a Colòmbia.
La comunitat awà, a Nariño, és ben coneguda per l'Agència Catalana de Cooperació al Desenvolupament.
Actualment hi impulsa el projecte Guardianes de pau: una estratègia comunitària de prevenció i protecció per a una vida lliure de violències basades en gènere de nenes i dones awà a Nariño, que porta a terme l'entitat Moviment per la Pau (MPDL) amb finançament de la convocatòria de subvencions de cooperació de 2019.
L'aposta del Govern per la pau a Colòmbia es canalitza a través de múltiples vies: amb el finançament a ONG catalanes com el MPDL i l'Associació Catalana per la Pau, que vetllen per la implementació dels continguts dels acords de pau; amb l'enfortiment institucional i multilateral a la Governació de Nariño i el Programa de les Nacions Unides per al Desenvolupament, respectivament; amb la participació de l'exili colombià des de Catalunya, amb la Comissió de la Veritat de Colòmbia i l'Institut Català Internacional per la Pau (ICIP); i amb l'acollida temporal sota el Programa Català de Protecció a Defensors i Defensores dels Drets Humans, que rep activistes ambientalistes, camperols, indígenes i feministes que cada vegada es troben més amenaçats, tal com mostren els fets contra el poble awà.
La matança marca una escalada de les tensions, i reflecteix la necessitat d'una estratègia de resposta a la crisi humanitària que viu la zona, amb un esforç conjunt del govern colombià i els actors internacionals de la cooperació i els drets humans.
La presència catalana, amb la seva trajectòria a favor de la resolució del conflicte, és per tant imprescindible.
La Taula Catalana per la Pau i els Drets Humans a Colòmbia ha publicat, amb el suport de les organitzacions que en formen part, un comunicat que detalla les greus agressions contra el poble awà durant els darrers tres mesos, i exigeix una reacció de les autoritats colombianes i la comunitat internacional.
Més de 100 milions de persones a l'Orient Mitjà i el nord d'Àfrica tenen entre 15 i 29 anys.
Al Marroc, aquesta franja d'edat representa el 30% de la població.
Des del convenciment que la joventut és una palanca de creixement i innovació, l'Agència Catalana de Cooperació al Desenvolupament i l'Organització Internacional de les Migracions impliquen a joves migrants i marroquins en el desenvolupament local de les seves comunitats, tot promovent la seva integració social i oferint-los oportunitats professionals.
En col·laboració amb diversos Departaments del Govern del Marroc i amb el suport de l'Agència Catalana de Cooperació al Desenvolupament (ACCD), l'oficina al Marroc de l' Organització Internacional per a les Migracions implementa el projecte "Creació d'Oportunitats per a la Joventut al Marroc".
Aquest projecte té dos objectius principals:
La selecció de les entitats que formen part d'aquest projecte s'ha realitzat a través d'una convocatòria pública, i permetrà que tres entitats locals, de caràcter molt divers i amb un enfocament de treball de proximitat, enforteixin les seves capacitats i millorin els serveis que ofereixen al jovent, centrats en capacitació i activitats culturals i esportives.
En el marc d'aquest projecte, els dies 28 i 29 de novembre va tenir lloc a Tànger un primer taller de formació per a aquestes organitzacions centrat a enfortir les capacitats tècniques i financeres, així com transmetre a les entitats els principis de l'Organització Internacional per a les Migracions en matèria de prevenció de l'explotació i dels abusos sexuals.
Aquesta setmana ha tingut lloc a Oujda (Marroc) el llançament oficial del projecte "Suport als òrgans consultius responsables de l'estudi de les qüestions relatives als joves als consells de les regions del Marroc".
Aquesta iniciativa és fruit d'una col·laboració entre l'Agència Catalana de Cooperació per al Desenvolupament (ACCD), el Programa de Nacions Unides per al Desenvolupament (PNUD) al Marroc i la Direcció General d'Autoritats Locals (DGCL) del Ministeri de l'Interior del Marroc.
La sessió va ser un espai de treball i reflexió encapçalada pel governador de la regió de l'Oriental, Mouaad Jamai, i representants regionals de diversos ministeris del país.
La trobada va confirmar l'aliança entre la cooperació catalana i l'Oriental a alt nivell, en especial pel que fa a l'apropament de les institucions al jovent i el foment de la seva participació.
El projecte vol enfortir les aportacions dels òrgans consultius de joves perquè siguin tingudes en compte als consells de les regions.
Aquest objectiu es portarà a terme a través de diverses accions: la capacitació dels membres dels òrgans consultius a partir d'un inventari de les seves necessitats; el reconeixement dels òrgans consultius com a agents representatius de la joventut; conscienciació dels joves dels reptes del desenvolupament sostenible i de la contribució que poden aportar a la gestió dels afers regionals i locals mitjançant la seva participació; i la creació de sinèrgies i col·laboracions a través de la cooperació sud-sud amb altres països mediterranis en reptes compartits de promoció de participació de la joventut.
A banda de l'Oriental, el projecte també està en funcionament a la regió Marràqueix-Safi, i aquest mes de febrer començarà també a Beni Mellal-Khenifra.
Aquesta intervenció, canalitzada a través d'una subvenció directa amb els governs de les regions, promou sinèrgies amb altres projectes finançats per l'ACCD.
És el cas de la iniciativa conjunta amb el PNUD de Tunísia titulada "Inclusió de joves i dones vulnerables a Médenine en processos de governança del desenvolupament local i regional".
Els dies 7 i 8 de març va tenir lloc a Tànger (Marroc) una formació per a la creació d'una ciutadania activa, en què joves de diferents nacionalitats van tenir l'oportunitat de participar i compartir els reptes i oportunitats a les quals s'enfronten com a joventut diversa.
Aquesta activitat forma part del projecte "For Them", liderat per l'Organització de Joves Africans de Tànger i l'Organització Mundial de les Migracions amb el finançament de l'Agència Catalana de Cooperació al Desenvolupament.
La iniciativa inclou espais de formació i de concertació entre joves migrants i joves d'origen marroquí, amb l'objectiu de crear una societat més cohesionada i tolerant.
Aquest projecte inclou dos altres socis: l'Associació Tabadoul, que participa en el projecte a través d'activitats culturals i musicals, i l'entitat Tadamon, que promou activitats esportives i de sensibilització.
L'objectiu general és que els joves migrants -majoritàriament subsaharians- i els joves marroquins en situació de vulnerabilitat disposin d'un ampli ventall de formacions i activitats que els permetin no només apoderar-se personalment, sinó crear vincles socials amb altres grups de població amb els que comparteixen dificultats, reptes i lluites.
També es pretén que aquests joves disposin dels instruments necessaris per a erigir-se com a ciutadans actius en els seus entorns més directes.
Aquesta intervenció posa a l'abast de més de 300 joves de la ciutat de Tànger una àmplia oferta d'activitats musicals, artístiques, esportives, i de formació en competències.
El treball en xarxa realitzat pel Fons de Dones del Marroc, al costat de nombroses organitzacions de base, ha fet possible una resposta ràpida als col·lectius de dones i nenes més vulnerables a través de l'entrega de lots alimentaris i higiènics i la realització de recàrregues telefòniques.
Aquesta primera resposta té per objectiu concret que les nenes de les zones rurals puguin seguir el curs escolar, que actualment es fa a través d'internet.
D'altra banda, el projecte dóna suport a un grup de makers que, amb impressores 3D cedides per l'Ecole Nationale de Sciences Appliquées de Tetuan, estan imprimint viseres per al personal dels centres sanitaris de la província.
Aquests elements de protecció s'entreguen tant al personal sanitari com a les dones que treballen als centres fent tasques auxiliars, de neteja o seguretat, entre d'altres.
També s'han distribuït mascaretes rentables als mercats populars on les dones de l'àmbit rural venen els seus productes.
Una altra de les organitzacions que ha donat una ràpida resposta és l'Organització Internacional de les Migracions, amb la qual l'Agència Catalana de Cooperació al Desenvolupament col·labora a través del projecte "Creant oportunitats per la joventut al Marroc".
Aquesta intervenció té entre els seus objectius proporcionar als joves en situacions vulnerables les eines per accedir a millors oportunitats de vida, així com l'enfortiment de les capacitats de les organitzacions de la societat civil per treballar amb joves i donar resposta a les seves necessitats específiques.
A conseqüència de la crisi sanitària provocada per la COVID-19, molts dels joves i les seves famílies s'han trobat en una precària situació de vulnerabilitat, amb necessitats urgents alimentàries i sanitàries.
És per això que el pressupost previst per a activitats esportives i culturals s'ha reassignat per donar resposta a aquestes noves necessitats, especialment pel que fa al subministrament de productes alimentaris i d'higiene, entre el col·lectiu de persones migrades subsaharianes que es troben al Marroc.
Aquesta assistència serà de gran importància per pal·liar l'impacte de la pandèmia sobre els beneficiaris del projecte i ajudarà a reforçar les iniciatives de les autoritats marroquines per contenir la propagació de la pandèmia.
Els seminaris en línia han adquirit una gran rellevància durant el confinament, i és que la crisi sanitària provocada per la pandèmia de la COVID-19 ha donat lloc a l'aparició d'un nou escenari per a empreses, autònoms, però també per a les organitzacions de la societat civil, que busquen principalment seguir acompanyant i enfortint els col·lectius més vulnerables.
Una nova normalitat on la tecnologia, la formació i la creativitat s'han tornat imprescindibles per a poder acompanyar, en el cas de les organitzacions de la societat civil, als col·lectius més vulnerables.
És el cas de l'entitat Union d'Action Feministe (UAF), qui actualment està executant el Fonds des Femmes pour l'Égalité sans Réserve (FFER), finançat per l'ACCD i que té com a objectiu ser un fons de finançament per a altres entitats de base que treballen sobre la igualtat.
Tenint en compte la situació de desprotecció social que ha causat la pandèmia, des de l'UAF s'ha reformulat el projecte per tal de poder donar assistència de primera necessitat als col·lectius de dones, joves i nenes, i ha reconvertit totes les accions de formació i incidència previstes en accions en línia que permeten garantir les normes de distanciament social imposades per l'estat d'alarma.
A la vegada, permeten a l'entitat continuar amb la seva labor de formació, sensibilització i incidència.
Durant el confinament la vulnerabilitat dels col·lectius més desafavorits ha augmentat de forma important i és per això que són cada cop més indispensables aquestes iniciatives.
L'entitat Medcities, amb qui l'ACCD està desenvolupant el projecte "Reforçament de capacitats dels actors locals per a la inclusió de col·lectius vulnerables a la Mediterrània", també s'ha sumat a reinventar les seves accions de formació i incidència.
És el cas, per exemple, de les activitats que es fan a la municipalitat de Msaken, Tunísia, on s'està treballant l'enfortiment de capacitats de la joventut a través d'una àmplia sèrie de seminaris en línia, liderats per joves, que tenen com a objectiu promoure la seva participació en els afers locals i la promoció de la democràcia participativa.
Són dos exemples de la capacitat d'adaptació de les entitats col·laboradores de l'ACCD per donar resposta als reptes que de crisi sanitària i, a la vegada, generen una oportunitat per poder arribar a un major nombre de persones, una reducció considerable de les despeses associades a aquest tipus d'activitat i una difusió més global.
No obstant això, s'han de poder crear alarmes que ens permetin saber si aquesta modalitat de formació arriba sempre al mateix públic i per tant la seva capacitat d'incidència és menor de la prevista.
El grup de treball estudiarà i impulsarà la implementació de les condicions necessàries en els ports per acollir els vaixells que realitzen tasques de salvament a la Mediterrània
El conseller d'Acció Exterior, Relacions Institucionals i Transparència, Alfred Bosch, ha donat la benvinguda als assistents i ha explicat que històricament " les migracions han estat clau al Mediterrani " i ara és una " obligació moral i política " actuar, veient la inacció dels estats.
Reconeix que a Catalunya li falten competències, i que si fos un estat actuarien diferent, però que tot i així " tenim eines i hem de fer tot el possible per garantir que no es perdin més vides ".
Bosch ha criticat, però, que tot i que des del Govern de la Generalitat es treballa per oferir ports segurs " no podem oblidar que en aquest moment els estats han evitat que cap vaixell pugui estar fent salvament a la Mediterrània ara mateix ".
A la reunió s'han presentat els objectius segons l'acord de Govern aprovat a principis de febrer, a proposta del conseller Bosch, de declarar Catalunya port segur.
També s'ha començat a preparar el pla d'actuacions.
Així doncs, els ports gestionats pel Govern de la Generalitat s'ofereixen per a l'arribada de vaixells que realitzen tasques de salvament a la Mediterrània.
A més del Departament d'Acció Exterior, Relacions Institucionals i Transparència, formen part del grup de treball els departaments de Territori i Sostenibilitat, que té les competències dels ports gestionats per la Generalitat; Interior, que disposa de la competència de les tasques d'acollida; Salut, que gestionarà l'atenció mèdica de les persones rescatades; i Treball, Afers Socials i Família, que té les competències d'immigració.
El grup de treball també s'ampliarà amb la presència de representants del món institucional i civil com per exemple la Federació Catalana de Municipis o l'Associació Catalana de Municipis que representaran el món local.
Les persones que conformen aquest grup han d'estudiar, establir i impulsar la implementació de les condicions necessàries en els ports per acollir els vaixells que realitzen tasques de salvament a la Mediterrània; coordinar l'assistència per a les persones que són al vaixell; un cop autoritzat el desembarcament per part de les autoritats espanyoles, gestionar també les actuacions per assegurar l'acolliment, així com la col·laboració amb l'Administració General de l'Estat en la gestió de les competències relatives al dret d'asil i l'apatrídia.
Avui ha tingut lloc la primera reunió del Grup de Treball Interdepartamental de Ports segurs al Departament d'Acció Exterior, Relacions Institucionals i Transparència.
El grup de treball el presideix el director general de Cooperació al Desenvolupament, Manel Vila, i hi han participat representants dels departaments de Territori i Sostenibilitat, Salut, Treball, Afers Socials i Famílies i Interior.
Reunió del grup de treball de Ports segurs